**การพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3**

**Developing Reading Comprehension in Thai Language Using SQ4R Teaching and DR-TA Reading Instruction for Prathomsuksa 3 Students.**

**พรชนก อมรวัฒน์, ธัชทฤต เทียมธรรมและ ศุภวรรณ์ เล็กวิไล**

มหาวิทยาลัยราชภัฏพระนคร

**Pornchanok Amornwat, Thattharit Thiamtham and Supawan Lekvilai**

Phranakhon Rajabhat University, Thailand

Corresponding Author, E-mail: pornchanokamornwat2@gmail.com

**\*\*\*\*\*\*\*\***

**บทคัดย่อ[[1]](#footnote-1)**

การวิจัยครั้งนี้มีวัตถุประสงค์เพื่อ 1) เปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70 2) ศึกษาความพึงพอใจของนักเรียนชั้นประถมศึกษาปีที่ 3 ที่มีต่อการพัฒนาความสามารถการอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA กลุ่มที่ใช้ในการศึกษาครั้งนี้คือ นักเรียนโรงเรียนวัดประยุรวงศ์ สำนักงานเขตธนบุรี สังกัดกรุงเทพมหานคร ชั้นประถมศึกษาปีที่ 3 ภาคเรียนที่ 1 ปีการศึกษา 2565 จำนวน 1 ห้อง 20 คน ซึ่งได้จากการเลือกแบบเจาะจง เครื่องมือที่ใช้ในการวิจัย คือ แผนการจัดการเรียนรู้พัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3 แบบทดสอบความสามารถการอ่านจับใจความ จำนวน 20 ข้อ มีค่าความเชื่อมั่นเท่ากับ 0.80 และแบบวัดความพึงพอใจการพัฒนาความสามารถการอ่านจับใจความวิชาภาษาไทยโดยใช้วิธีการสอนแบบ SQ4R ร่วมกับการสอนอ่านแบบ DR-TA สถิติที่ใช้ได้แก่ ค่าเฉลี่ยประชากร ค่าเบี่ยงเบนมาตรฐานประชากรและค่าร้อยละ

ผลการวิจัยพบว่า 1) นักเรียนชั้นประถมศึกษาปีที่ 3 มีความสามารถการอ่านจับใจความ หลังการสอนแบบ SQ4R ร่วมกับการสอนอ่านแบบ DR-TA สูงกว่าเกณฑ์ร้อยละ 70 2) นักเรียนชั้นประถมศึกษาปีที่ 3 มีความพึงพอใจต่อการพัฒนาความสามารถการอ่านจับใจความวิชาภาษาไทยโดยใช้วิธีการสอนแบบ SQ4R ร่วมกับการสอนอ่านแบบ DR-TA มีค่าเฉลี่ยภาพรวมอยู่ในระดับมากที่สุด

**คำสำคัญ :** การสอนแบบ SQ4R, การสอนอ่านแบบ DR-TA, ความสามารถการอ่านจับใจความ

**Abstracts**

The objectives of this research were 1) to compare the reading comprehension ability of Prathomsuksa 3 students using SQ4R teaching and DR-TA reading instruction with 70% criteria. The satisfaction of Prathomsuksa 3 students on the development of reading comprehension by using SQ4R teaching and DR-TA reading instruction. The group used in this study were students of Watprayurawong School. Thonburi District Office under Bangkok Prathomsuksa 3, first semester, academic year 2022, 1 room, 20 students. The research instrument was a learning management plan to develop reading comprehension skills in Thai subjects by using SQ4R teaching and DR-TA reading instruction. for Prathomsuksa 3 students, a 20-item reading comprehension test with a confidence value of 0.80 and a satisfaction measure on the development of reading comprehension in Thai subjects by using the 'Teaching'. SQ4R was combined with DR-TA reading instruction. The statistics used were mean, Population standard deviation, percentage

The results of the research showed that 1) Grade 3 students had the ability to read comprehension. After teaching using SQ4R and DR-TA reading instruction, 70% higher than the criteria 2) Prathomsuksa 3 students were satisfied with the development of reading comprehension ability in Thai subjects by using literacy teaching. SQ4R combined with DR-TA reading instruction had the highest overall average

**Keywords** : SQ4R teaching, DR-TA reading instruction, reading comprehension ability

บทนำ

การอ่านเป็นหัวใจที่สำคัญต่อการพัฒนาศักยภาพมนุษย์ ทั้งการพัฒนาด้านวิชาการและการดำเนินชีวิตล้วนมีการอ่านเข้ามาเกี่ยวข้องทั้งสิ้น ซึ่งปัจจุบันโลกมีเทคโนโลยีที่ก้าวไกลเชื่อมโยงแหล่งความรู้และข่าวสาร จากทั่วทุกมุมโลกไว้ด้วยกัน ความก้าวหน้าของเทคโนโลยีนั้นทำให้ทุกคนสามารถเข้าถึงแหล่งความรู้ได้โดยง่ายเพียงแค่เปิดอ่าน ในโลกที่มีการเปลี่ยนแปลงอย่างรวดเร็วนั้นการอ่านจึงเป็นสิ่งสำคัญต่อชีวิตเป็นอย่างมากเพราะทำให้รู้ถึงความเคลื่อนไหวและทันต่อเหตุการณ์ที่เกิดขึ้น บุคคลที่มีประสิทธิภาพในการอ่านได้ดีนั้นสามารถแสวงหาสรรพวิชาได้อย่างหลากหลายตามที่ตนสนใจ การอ่านจึงมีบทบาทสำคัญสำหรับการศึกษาเป็นอย่างยิ่งเพราะความรู้ถูกบันทึกรวบรวมไว้ในหนังสือและสื่อต่าง ๆ อย่างเป็นลายลักษณ์อักษร การอ่านจึงเป็นองค์ประกอบสำคัญในการเรียนรู้อีกทั้งวิชาต่าง ๆ จำเป็นต้องอาศัยความสามารถในการอ่านเพื่อที่จะเข้าใจในเนื้อหาและจับใจความสำคัญของเรื่องที่อ่านได้ แล้วจึงนำความรู้ไปใช้ประโยชน์ตามต้องการ หากอ่านได้เพียงอย่างเดียวแต่ไม่สามารถจับใจความจากเรื่องที่อ่านได้ย่อมถือเป็นอุปสรรคในการเรียนรู้ที่สำคัญยิ่ง พระราชบัญญัติการศึกษาแห่งชาติ พ.ศ. 2542 มาตรา 22 (2542: 7) กล่าวไว้ว่า “การจัดการศึกษาต้องยึดหลักว่าผู้เรียนทุกคนมีความสามารถเรียนรู้และพัฒนาตนเองได้ และถือว่าผู้เรียนมีความสำคัญที่สุด กระบวนการจัดการศึกษาต้องส่งเสริมให้ผู้เรียนสามารถพัฒนาตามธรรมชาติและเต็มตามศักยภาพ” หลักสูตรแกนกลางศึกษาขั้นพื้นฐาน พุทธศักราช 2551 (2551:44-55) ได้กำหนดตัวชี้วัด สาระการเรียนรู้แกนกลาง และมาตรฐานการเรียนรู้ กลุ่มสาระการเรียนรู้ภาษาไทย ประกอบด้วย สาระการอ่าน สาระการเขียน สาระการฟัง การดู และการพูด สาระหลักการใช้ภาษาไทย สาระวรรณคดีและวรรณกรรม โดยจัดให้เหมาะสมแก่ผู้เรียนซึ่งสามารถใช้ภาษาสื่อสารได้เป็นอย่างดี สามารถอ่านเขียน ฟัง พูด ได้อย่างมีประสิทธิภาพ แยกแยะข้อคิดเห็นและข้อเท็จจริงมีความคิดสร้างสรรค์ คิดอย่างมีเหตุผล คิดเป็นระบบ นำความรู้ความคิดไปตัดสินใจตัดสินใจแก้ปัญหาในการดำเนินชีวิต สำนักวิชาการและมาตรฐานการศึกษา (2551: 2-4) การอ่านจับใจความ เป็นส่วนหนึ่งของการเรียนรู้สาระการเรียนรู้ภาษาไทย ซึ่งมีความจำเป็นอย่างยิ่งต่อการเรียนเพราะหากนักเรียนสามารถอ่านออกแต่ไม่สามารถจับใจความของเรื่องที่อ่านได้นั้นย่อมไม่เกิดประโยชน์ต่อการอ่านเท่าที่ควรนัก แต่หากนักเรียนมีความสามารถในการอ่านจับใจความอย่างดีแล้วจะช่วยให้ประสบผลสำเร็จในอ่านเรื่องราวต่าง ๆ เข้าใจถึงเรื่องที่อ่านอย่างถูกต้องเมื่อนักเรียนจับใจความจากเรื่องที่อ่านได้นักเรียนก็สามารถวิจารณ์ว่าเรื่องที่อ่านดีหรือไม่ดีอย่างไร การอ่านจับใจความจึงมีความสำคัญอย่างมากในการพัฒนาทักษะด้านการอ่านดังกล่าวทำให้มีนักวิชาการหลายท่านได้ให้ความสนใจและความสำคัญกับการอ่านจับใจความไว้เป็นจำนวนมากดังที่ ถนอมวงศ์ ล้ำยอดมรรคผล (2541: 55) ได้กล่าวไว้พอสรุปได้ว่า การอ่านจับใจความนับว่าเป็นหัวใจของการอ่านทุกรูปแบบ เพราะหากจับใจความไม่ได้ย่อมไม่เข้าใจเรื่องที่อ่าน หากต้องใช้ประโยชน์จากการอ่านนั้นก็ต้องกลับมาอ่านใหม่ทำให้เสียเวลา หากอ่านแล้วจับใจความได้จำไว้หรือบันทึกไว้ได้ ก็จะใช้ประโยชน์ได้ทันที แววมยุรา เหมือนนิล (2541: 15) ก็ได้กล่าวไว้ว่าการอ่านจับใจความเป็นพื้นฐานสำคัญมากสำหรับการอ่านระดับสูงต่อไป เช่น ถ้านักเรียนจับใจความเรื่องที่อ่านไม่ได้ คือ ไม่รู้เรื่องก็คงไม่สามารถอ่านเพื่อวิจารณ์ว่า เรื่องนั้นดีหรือไม่ดีก็ได้เลย นอกจากนี้ ศิริวรรณ เสนา (2541: 40) กล่าวไว้ว่า ความเข้าใจในการอ่านถือว่าเป็นหัวใจสำคัญของการอ่าน เพราะว่าถ้าผู้อ่านไม่สามารถเข้าใจในสิ่งที่อ่านและไม่สามารถจับใจความจากสิ่งที่อ่านได้ ผู้อ่านก็ไม่สามารถที่จะนำสาระความรู้และข้อเสนอไปใช้ให้เกิดประโยชน์ต่อตนเองได้การอ่านนั้นก็ถือว่าเป็นการอ่านที่ไม่สมบูรณ์

 จากผลการสอบNT (National Test) ด้านความสามารถด้านภาษาของนักเรียนชั้นประถมศึกษาปีที่ 3 โรงเรียนวัดประยุรวงศ์ ปีการศึกษา 2563 มีคะแนนเฉลี่ยร้อยละ 46.70 ต่ำกว่าระดับประเทศที่มีคะแนนเฉลี่ยร้อยละ 47.46 ต่อมาในปี 2564 ผลการสอบNT (National Test) ของนักเรียนชั้นประถมศึกษาปีที่ 3 โรงเรียนวัดประยุรวงศ์ลดลงจากปี 2563 มีคะแนนเฉลี่ยร้อยละ 30.36 ต่ำกว่าระดับประเทศที่มีคะแนนเฉลี่ยร้อยละ 56.14 เมื่อวิเคราะห์ด้านภาษาไทย สาระที่ 1 การอ่าน พบว่าตัวชี้วัดที่ผลคะแนนต่ำกว่าเกณฑ์มีระดับคุณภาพปรับปรุงและพอใช้มีดังนี้ 1) ตั้งคำถามและตอบคำถามเชิงเหตุผลเกี่ยวกับเรื่องที่อ่าน คะแนนร้อยละ 31.81 2) ลำดับเหตุการณ์และคาดคะเนเหตุการณ์จากเรื่องที่อ่านโดนระบุเหตุผลประกอบ คะแนนร้อยละ 22.72 3) สรุปความรู้และข้อคิดจากเรื่องที่อ่านเพื่อนำไปใช้ในชีวิตประจำวัน 22.72 นั่นหมายความว่านักเรียนสามารถอ่านออก เข้าใจความหมายของคำและเข้าใจเรื่องราวที่เกิดขึ้นแต่ไม่สามารถตอบคำถามเชิงเหตุผล ลำดับเหตุการณ์และคาดคะเนเหตุการณ์ รวมทั้งไม่สามารถสรุปความรู้ ข้อคิดและไม่สามารถจับใจความจากเรื่องที่อ่านได้ ซึ่งการอ่านจับใจความเป็นทักษะที่สำคัญจึงควรได้รับการพัฒนาให้นักเรียนสามารอ่านจับใจความได้

 วิธีสอนหรือเทคนิคการสอนนั้นมีอยู่หลากหลายวิธีแต่วิธีการสอนเหล่านั้นครูผู้สอนต้องเลือกให้เหมาะสมว่าวิธีใดบ้างเหมาะสมกับการเรียนการสอนอย่างไหน กล่าวคือ เมื่อครูจัดการเรียนการสอนได้อย่างถูกต้องตามหลักและวิธีการสอนของแต่ละหน่วยการเรียนรู้จะทำให้การเรียนการสอนเกิดประสิทธิภาพมากขึ้น การสอนด้วยการสอนแบบ SQ4R ก็เป็นอีกหนึ่งวิธีที่ใช้สอนอ่านจับใจความโดยเฉพาะเพื่อช่วยให้นักเรียนเข้าใจอย่างละเอียด ซึ่งการสอนแบบ SQ4R นั้นเป็นวิธีสอนในการอ่านที่มีผู้นิยมใช้กันมาก โดยวิธีสอนดังกล่าวเป็นวิธีสอนที่ปรับปรุงมาจากการสอนแบบ SQ3R ผู้ริเริ่มคือฟรานซีสพี โรบินสัน (Francis P. Robinson) ผู้เชี่ยวชาญด้านการอ่านจากมหาวิทยาลัยโอไฮโอ (Ohio University) ซึ่งได้แนะนำ เทคนิคนี้กับนักศึกษา มีขั้นตอน 5 ขั้นตอน คือ ขั้นสำรวจ Survey (S) ขั้นตั้งคำถาม Question (Q) ขั้นอ่านอย่างรอบคอบ Read (R1) ขั้นจดจำ Recite (R2) ขั้นทบทวน Review (R3) ในปัจจุบันนี้ได้มีนักการศึกษาค้นคว้าและปรับปรุงขั้นตอนในการอ่านแบบ SQ4R เพื่อให้เกิด ความเข้าใจแนวคิดเกี่ยวกับการสอนแบบ SQ4R สุคนธ์ สินธพานนท์ และคณะ (2554:225) ได้สรุปความหมายของการสอนแบบ SQ4R ว่าหมายถึง วิธีสอนแบบอ่านอย่างคร่าว ๆ เพื่อให้ได้ข้อมูล สำคัญของเรื่อง โดยให้นักเรียนอย่างคร่าว ๆ เพื่อสำรวจใจความสำคัญของเรื่องที่อ่าน แล้วตั้งคำถาม โดยการเปลี่ยนใจความสำคัญในเนื้อเรื่องให้เป็นคำถาม จากนั้นให้นักเรียนอ่านเนื้อเรื่องโดยละเอียด และจดบันทึกข้อมูลต่าง ๆ แล้วร่วมกันแสดงความคิดเห็นเกี่ยวกับบทอ่านที่นักเรียนได้บันทึกไว้ ลักษณะการสอนจะเน้นให้ผู้เรียนได้ศึกษาด้วยตนเอง แต่ความชำนาญขึ้นอยู่กับการฝึกฝนและขึ้นอยู่ กับความรู้เดิมของผู้เรียน ดังนั้นผู้สอนจะต้องตระหนักถึงความรู้เดิมของผู้เรียนหรือจะต้องปูพื้นฐานเดิม ให้กับผู้เรียนก่อนที่จะถึงบทเรียนนั้น อีกอย่างที่ผู้สอนควรจะคำนึงถึงคือต้องเข้าใจว่าการอ่านเป็นการอ่านเพื่อเนื้อหาสาระ มิใช่สนใจที่ตัวภาษา นอกจากการสอนแบบ SQ4R แล้วยังมีการมีวิธีการสอนอีกรูปแบบหนึ่งที่มีจุดหมายเพื่อฝึกฝนทักษะด้านการอ่านโดยให้ผู้อ่านกำหนดจุดประสงค์ในการอ่านด้วยการคาดเดาเนื้อหาที่จะอ่านล่วงหน้า คือ วิธีการสอนอ่านแบบ DR-TA (Direct Reading- Thinking Activity) ซึ่งเป็นวิธีการสอนที่ช่วยพัฒนาในด้านทักษะการอ่านจับใจความ ทั้งนี้เพราะมุ่งสอนให้นักเรียนคิดเป็นและรักการอ่าน ส่งเสริมให้นักเรียนเกิดแรงจูงใจในการเรียน จากการคาดเดาเนื้อเรื่องล่วงหน้ากระตุ้นให้นักเรียนอ่านเรื่องเพื่อค้นหาคาตอบจากการคาดเดา ทำให้นักเรียนเกิดการเรียนรู้ด้วยตนเอง สตาฟเฟอร์ (Stauffer, 1969: 96, อ้างถึงใน ดารา หวานสนิท, 2549: 28) ได้กล่าวถึงขั้นตอนในการสอนอ่านแบบ DR-TA ว่ามีขั้นตอน ดังนี้ ขั้นวิเคราะห์และเตรียมการ ขั้นให้นักเรียนอ่านผ่าน ๆ เพื่อให้รู้ว่าเรื่องที่อ่านว่าด้วยเรื่องอะไร จุดใดเป็นจุดสำคัญของเรื่อง อ่านให้ละเอียดเพื่อทำความเข้าใจอย่างชัดเจนและอ่านซ้ำตอนที่ไม่เข้าใจ เพื่อตรวจสอบความเข้าใจบางตอน จากนั้นอ่านวิเคราะห์หรือสรุปใจความสำคัญจากเรื่องที่อ่าน และขั้นให้นักเรียนทำกิจกรรมโดยให้นักเรียนอ่านจับใจความ แล้วตอบคำถามจากเรื่องที่อ่าน ต่อมา เทอร์นีย์และเออเนต (Tierney and Eirnet, 1995, อ้างถึงใน กอบแก้ว สกุลแก้ว, 2553: 38) ได้ปรับปรุงวิธีการสอนแบบ DR-TA ขึ้นใหม่โดยแบ่งขั้นตอนการสอนออกเป็น 2 ช่วงหลักดังนี้ ช่วงที่ 1 กระบวนการอ่านและคิดแบ่งเป็น 4 ขั้น ได้แก่ ขั้นที่ 1 การคาดเดา ขั้นที่ 2 การอ่าน ขั้นที่ 3 การแปลความหมาย และขั้นที่ 4 การตรวจสอบความเข้าใจ ช่วงที่ 2 การฝึกทักษะที่จำเป็น เป็นช่วงของการรวบรวมข้อมูลหลังจากการอ่านเนื้อเรื่องทั้งหมด และทบทวนความเข้าใจในการอ่านเป็นการสรุปเนื้อเรื่องทั้งหมด เพื่อเสริมทักษะการอ่านจับใจความของนักเรียนให้ถูกต้องและแม่นยำมากขึ้น จากนั้นจึงให้นักเรียนทำแบบฝึกหัด กอบกุล สกุลแก้ว (2553: 67) ได้กล่าวว่า การสอนอ่านแบบ DR-TA เป็นวิธีการที่มุ่งฝึกการใช้ความคิดในการคาดเดาเนื้อเรื่องล่วงหน้าอยู่ตลอดเวลา เพื่อเป็นการเชื่อมโยงประสบการณ์เดิมและความรู้ใหม่เข้ากับเรื่องที่อ่านเป็นการตรวจสอบความเข้าใจของตนเองและยังเป็นวิธีการสอนที่ยึดนักเรียนเป็นศูนย์กลางเป็นส่วนช่วยส่งเสริมให้นักเรียนที่ได้รับการสอนอ่านแบบ DR-TA มีความสามารถอ่านจับใจความสูงขึ้นได้

 จากการศึกษาการสอนแบบ SQ4R และการสอนอ่านแบบ DR-TA ที่กล่าวมาผู้วิจัยจึงมีความเห็นว่า วิธีสอนแบบ SQ4R และการสอนอ่านแบบ DR-TA นั้นสามารถพัฒนาทักษะการอ่านจับใจความของนักเรียน เพราะนอกจากนักเรียนจะได้ฝึกอ่านและได้ตรวจสอบความเข้าในในการอ่านอย่างมีวัตถุประสงค์แล้ว นักเรียนยังจะได้ร่วมกันอภิปรายปัญหาการอ่านด้วยตนเอง โดยมีครูเป็นผู้คอยให้คำแนะนำแต่ถึงอย่างนั้นการสอนแบบ SQ4R และอ่านแบบ DR-TA ยังมีจุดเด่นและจุดด้อยที่แตกต่างกันอยู่บ้างแต่สามารถนำมาปรับใช้ร่วมกันเพื่อเสริมจุดเด่นและลดจุดด้อยของกันและกันเพื่อเพิ่มประสิทธิ์ภาพในการพัฒนาทักษะการอ่านให้สมบูรณ์มากยิ่งขึ้น ดังนั้น ผู้วิจัยจึงมีความสนใจที่จะพัฒนาความสามารถการอ่านจับใจความของนักเรียนชั้นประถมศึกษาปีที่ 3 ด้วยการใช้การสอนแบบ SQ4R ร่วมกับการสอนอ่านแบบ DR-TA เพื่อเป็นแนวทางในการพัฒนาทักษะการอ่านจับใจความต่อไป

วัตถุประสงค์การวิจัย

1.เพื่อเปรียบเทียบความสามารถการอ่านจับใจความของนักเรียนชั้นประถมศึกษาปีที่ 3 หลังการสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70

 2. เพื่อศึกษาความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA

ระเบียบวิธีวิจัย

การวิจัยครั้งนี้เป็นการวิจัยประเภทแบบแผนการทดลองขั้นต้น (Pre-experimental design) ใช้รูปแบบการทดลอง ศึกษากลุ่มเดียว วัดเฉพาะหลังการทดลอง (One-group posttest only design)

 **1. ประชากร** วิจัยครั้งนี้เป็น นักเรียนโรงเรียนวัดประยุรวงศ์ สำนักงานเขตธนบุรี สังกัดกรุงเทพมหานคร ชั้นประถมศึกษาปีที่ 3 ภาคเรียนที่ 1 ปีการศึกษา 2565 จำนวน 1 ห้อง 20 คน

 **2. เครื่องมือการวิจัย**

 เครื่องมือที่ใช้ในการวิจัยครั้งนี้คือ

 1. แผนการจัดการเรียนรู้พัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3 จำนวน 8 แผน ๆ ละ 2 ชั่วโมง ใช้เวลาสอน 16 ชั่วโมง มีการทดสอบหลังเรียน 1 ชั่วโมง รวม 17 ชั่วโมง นำแผนการจัดการเรียนรู้ที่ปรับปรุงแก้ไขแล้วไปให้ผู้เชี่ยวชาญ 3 ท่าน ประเมินความเหมาะสมของแผนการจัดการเรียนรู้ เพื่อนำมาปรับปรุงแก้ไขให้เหมาะสมกับผู้เรียน ผลการประเมินได้คะแนนเฉลี่ยเท่ากับ 4.78 แสดงว่ามีความเหมาะสมมากที่สุด

 2. แบบทดสอบความสามารถการอ่านจับใจความด้วยการสอนแบบ SQ4R ร่วมกับการสอนอ่านแบบ DR-TA แบบทดสอบความสามารถเป็นข้อสอบแบบปรนัยชนิดเลือกตอบ 4 ตัวเลือกมีทั้งหมด 20 ข้อ ใช้ทดสอบหลังเรียน นำแบบทดสอบไปให้ผู้เชี่ยวชาญ ตรวจสอบความเหมาะสมของการใช้ภาษาและความสอดคล้องระหว่างข้อคำถามความสามารถในการอ่านจับใจความที่ต้องการวัด 3 ด้าน ผู้วิจัยได้แก้ไขตามข้อเสนอแนะของผู้เชี่ยวชาญคือ นำบทอ่าน ที่ใช้ประเมินความสามารถในการอ่านจับใจความไว้ท้ายแบบประเมินเพื่อประกอบการประเมิน และแก้ไขขนาดของตัวอักษรให้เหมาะสมกับวัยผู้เรียน และได้ค่า IOC เท่ากับ 1.00 และนำแบบทดสอบวัดความสามารถในการอ่านจับใจความที่คัดเลือกไว้แล้วจำนวน 20 ข้อ มาหาค่าหาความเชื่อมั่นของแบบทดสอบโดยใช้สูตรของโลเวตต์ (Lovett) ซึ่งเป็นการประเมินผลแบบอิงกลุ่ม ได้ค่าความเชื่อมั่น 0.80

 3. แบบสอบถามความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA นำแบบสอบถามความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA ที่สร้างขึ้นเสนอต่ออาจารย์ที่ปรึกษาวิทยานิพนธ์เพื่อพิจารณาตรวจสอบความถูกต้อง นำมาปรับปรุงแก้ไข

 **3. การเก็บรวบรวมข้อมูล**

**ในการเก็บรวบรวมข้อมูลผู้วิจัยได้ดำเนินการ ดังนี้**

1. **นำหนังสือขอความอนุเคราะห์ในการทำวิจัยจากบัณฑิตวิทยาลัยมหาวิทยาลัยราชภัฏพระนคร เพื่อทำการวิจัยและเก็บข้อมูลกับโรงเรียนวัดประยุรวงศ์ สำนักงานเขตธนบุรี กรุงเทพมหานคร**

2. ดำเนินการสอนด้วยการสอนแบบ SQ4R ร่วมกับการสอนอ่านแบบ DR-TA จำนวน 8 แผน แผนละ 2 ชั่วโมง รวม 16 ชั่วโมง โดยมีการวัดและประเมินผลท้ายชั่วโมงทุกแผนด้วยการใช้แบบฝึกหัดในการทดสอบ เพื่อวัดและประเมินผลว่าผู้เรียนได้ความรู้ตามจุดประสงค์หรือไม่ เป็นการประเมินความสามารถเพื่อนำผลมาพัฒนาผู้เรียนและช่วยผู้ที่เรียนอ่อน โดยอธิบายเพิ่มเติมให้ทำแบบฝึกหัดมากขึ้น หรือสำหรับผู้เรียนดีให้แบบฝึกหัดเพื่อเสริมให้มีทักษะเพิ่มขึ้น

3. เมื่อดำเนินการสอนเสร็จสิ้นแล้ว มีการทดสอบหลังเรียนโดยใช้แบบทดสอบเป็นข้อสอบแบบปรนัยชนิดเลือกตอบ 4 ตัวเลือกมีทั้งหมด 20 ข้อ ตรวจคำตอบบันทึกคะแนนกับกลุ่มที่ใช้ในการศึกษา

4. ทดสอบความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA

 **4. การวิเคราะห์ข้อมูล**

การวิเคราะห์ข้อมูลของการพัฒนาความสามารถการอ่านจับใจความหลังเรียนที่สอนโดยการเรียนด้วยการสอนแบบ SQ4R ร่วมกับการสอนอ่านแบบ DR-TA จะทำการวิเคราะห์เพื่อหาค่าต่าง ๆ ดังนี้

 1. เปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70 (%) ค่าเฉลี่ยประชากร ($μ$) และค่าส่วนเบี่ยงเบนมาตรฐานประชากร ($σ$)

 2. วิเคราะห์ความสอดคล้องของแบบสอบถามความพึงพอใจ โดยหาค่า IOC (Index of item-objective congruence) วิเคราะห์ข้อมูลจากแบบสอบถามความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA โดยหาค่าเฉลี่ยประชากร ($μ$) และค่าส่วนเบี่ยงเบนมาตรฐานประชากร ($σ$)

**5. สถิติที่ใช้ในการวิจัย**

 1. ค่าสถิติพื้นฐาน

1.1 ค่าเฉลี่ยประชากร ($μ$)

1.2 ค่าส่วนเบี่ยงเบนมาตรฐานประชากร ($σ$)

 2.การทดสอบสมมติฐาน

2.1 เปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA กับเกณฑ์ สถิติที่ใช้คือ ค่าเฉลี่ยประชากร ($μ$) และค่าส่วนเบี่ยงเบนมาตรฐานประชากร ($σ$) และร้อยละ (%)

2.2 วิเคราะห์ข้อมูลจากแบบสอบถาม ความพึงพอใจของนักเรียนชั้นประถมศึกษา ปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA โดยหาค่าเฉลี่ยประชากร ($μ$) และค่าส่วนเบี่ยงเบนมาตรฐานประชากร ($σ$)

กรอบแนวคิดในการวิจัย

 จากความสำคัญดังกล่าว ผู้วิจัยจึงสนใจที่จะใช้การสอนแบบ SQ4R ร่วมกับการสอนอ่านแบบ DR-TA เพื่อใช้สอนอ่านจับใจความ และส่งเสริมความสามารถในการอ่านจับใจความของนักเรียนชั้นประถมศึกษาปีที่ 3 โดยมีกรอบแนวคิดในการวิจัย ดังแผนภาพที่ 1 ดังนี้

**ตัวแปรตาม**

ความสามารถการอ่านจับใจความ

**ตัวแปรต้น**

 การสอนแบบ SQ4R ร่วมกับ การสอนอ่านแบบ DR-TA

**แผนภาพที่ 1** กรอบแนวคิดการวิจัย

ผลการวิจัย

จากการวิเคราะห์ข้อมูลที่ได้ตามวัตถุประสงค์ของการวิจัย สามารถสรุป ผลการวิจัยได้ดังนี้

**ตอนที่ 1 ผลเปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70**

การวิจัยครั้งนี้ ผู้วิจัยได้ทำการทดลองกับกลุ่มทดลองกลุ่มเดียวโดยวัดผลหลังการทดลอง โดยดำเนินการทดลองการสอนแบบ SQ4R ร่วมกับการสอนอ่านแบบ DR-TA เพื่อพัฒนาความสามารถในการอ่านจับใจความของนักเรียนชั้นประถมศึกษาปีที่ 3 จำนวน 8 แผน เป็นเวลา 16 ชั่วโมง จากนั้นจึงทำการทดสอบหลังจากเสร็จสิ้นการทดลอง จำนวน 20 ข้อ ผลคะแนน (รายบุคคล) มีรายละเอียดดังตารางที่ 1

**ตารางที่ 1** แสดงคะแนนค่าเฉลี่ย ส่วนเบี่ยงเบนมาตรฐานและร้อยละ จากผลคะแนนการทดสอบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA (รายบุคคล)

|  |  |  |
| --- | --- | --- |
| **นักเรียนคนที่** | **คะแนนหลังเรียน** **(20)** | **คะแนนร้อยละ****(100)** |
| 1 | 19 | 95 |
| 2 | 20 | 100 |
| 3 | 17 | 85 |
| 4 | 18 | 90 |
| 5 | 18 | 90 |
| 6 | 20 | 100 |
| 7 | 18 | 90 |
| 8 | 19 | 95 |
| 9 | 17 | 85 |
| 10 | 18 | 90 |
| 11 | 14 | 70 |
| 12 | 15 | 75 |
| 13 | 16 | 80 |
| 14 | 15 | 75 |
| 15 | 15 | 75 |
| 16 | 14 | 70 |
| 17 | 16 | 80 |
| 18 | 16 | 80 |
| 19 | 15 | 75 |
| 20 | 12 | 60 |
| ค่าเฉลี่ยประชากร *(μ)* | 16.60 | 83.00 |
| ค่าส่วนเบี่ยงเบนมาตรฐานประชากร *(σ)* | 2.16 | 10.81 |

จากตารางที่ 1 พบว่าผลคะแนนการทดสอบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA มี ค่าเฉลี่ย 16.60 คะแนน คิดเป็นร้อยละ 83.00 และมีส่วนเบี่ยงเบนมาตรฐาน 2.16 คิดเป็นร้อยละ 10.81

**ตารางที่ 2** เปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70

|  |  |  |  |  |  |
| --- | --- | --- | --- | --- | --- |
| **การทดสอบ** | **จำนวนนักเรียน****N** | **คะแนนเต็ม** | **เกณฑ์****(ร้อยละ 70)** | ค่าเฉลี่ยประชากร$$μ$$ | ค่าส่วนเบี่ยงเบนมาตรฐานประชากร $σ$ |
| หลังเรียน | 20 | 20 | 14 | 16.60 | 2.16 |

 **\***มีนัยสำคัญทางสถิติที่ระดับ 0.05

จากตารางที่ 2 พบว่าผลเปรียบเทียบความสามารถในการอ่านจับใจความของนักเรียนชั้นประถมศึกษาปีที่ 3 โดยใช้การสอนแบบ SQ4R ร่วมกับการสอนอ่านแบบ DR-TA สูงกว่าเกณฑ์ร้อยละ 70 เป็นไปตามสมมุติฐาน

**ตอนที่ 2 ผลการศึกษาความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA**

ผู้วิจัยได้นำแบบสอบถามความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA มาให้นักเรียนประเมินหลังจากการสอนเสร็จสิ้น ได้ผลการประเมินดังตารางที่ 3

**ตารางที่ 3** ผลการศึกษาความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA

|  |  |  |  |
| --- | --- | --- | --- |
| **รายการประเมิน** | $$μ$$ | $$σ$$ | **การแปลผล** |
| **1. ด้านการจัดกิจกรรมการเรียนรู้** |
| 1 | ภาพประกอบที่ใช้ช่วยให้นักเรียนสามารถเรียนรู้ได้ง่ายขึ้น | 4.90 | 0.31 | มากที่สุด |
| 2 | การจัดกิจกรรมนักเรียนมีส่วนร่วมในกิจกรรมการเรียนการสอน | 4.85 | 0.37 | มากที่สุด |
| 3 | กิจกรรมในใบงานช่วยส่งเสริมการเรียนรู้ให้กับนักเรียน | 4.75 | 0.44 | มากที่สุด |
| 4 | การเปิดโอกาสให้นักเรียนได้แสดงความคิดเห็นและซักถาม | 4.95 | 0.22 | มากที่สุด |
| 5 | กิจกรรมการเรียนการสอนทำให้นักเรียนเกิดความกระตือรือร้น | 4.90 | 0.31 | มากที่สุด |
| รวมเฉลี่ย | 4.87 | 0.34 | มากที่สุด |
| **2.ด้านผู้เรียน** |
| 6 | นักเรียนนำความรู้เรื่องการอ่านจับใจความไปใช้กับวิชาอื่น ๆ ได้ | 4.90 | 0.31 | มากที่สุด |
| 7 | นักเรียนมีความสนใจอยากติดตามเนื้อหาในบทเรียน | 4.65 | 0.52 | มากที่สุด |
| 8 | นักเรียนชอบสื่อการสอนและเทคนิคการสอน | 4.90 | 0.31 | มากที่สุด |
| 9 | นักเรียนมีความเข้าใจการการอ่านจับใจความแบบ SQ4R ร่วมกับการสอนอ่านแบบ DR-TA | 4.65 | 0.52 | มากที่สุด |
| 10 | นักเรียนได้รับความรู้และมีความสามารถในการอ่านจับใจความมากขึ้น | 4.85 | 0.37 | มากที่สุด |
| 11 | นักเรียนมีบทบาทและมีส่วนร่วมในกิจกรรม | 4.65 | 0.52 | มากที่สุด |
| 12 | หลังเรียนเรื่องการอ่านจับใจความโดยใช้ SQ4R ร่วมกับ DR-TA ทำให้นักเรียนมีความรู้เพิ่มขึ้น | 4.70 | 0.49 | มากที่สุด |
| 13 | การพัฒนาการอ่านช่วยให้นักเรียนคิดอย่างเป็นระบบและมีเหตุผล | 4.80 | 0.41 | มากที่สุด |
| รวมเฉลี่ย | 4.76 | 0.43 | มากที่สุด |
| **3.ด้านผู้สอน**  |
| 14 | ครูดูแลเอาใจใส่ คอยกระตุ้นและให้กำลังใจ | 4.95 | 0.22 | มากที่สุด |
| 15 | ครูใช้วิธีสอนอ่านแบบ SQ4R ร่วมกับ DR-TA เหมาะสมกับเนื้อหา | 4.95 | 0.22 | มากที่สุด |
| 16 | ครูส่งเสริมให้นักเรียนได้แสดงความคิดเห็น | 4.85 | 0.37 | มากที่สุด |
| 17 | ครูส่งเสริมให้นักเรียนกล้าแสดงออก | 4.85 | 0.37 | มากที่สุด |
| รวมเฉลี่ย | 4.90 | 0.30 | มากที่สุด |
| **4.ด้านบรรยากาศการเรียน** |
| 18 | บรรยากาศการเรียนเป็นกันเองและสนุกสนาน | 4.70 | 0.49 | มากที่สุด |
| 19 | การจัดกิจกรรมทำให้เกิดความกล้าแสดงออก | 4.85 | 0.37 | มากที่สุด |
| 20 | มีการแลกเปลี่ยนความคิดเห็นระหว่างครูและนักเรียน | 4.80 | 0.41 | มากที่สุด |
| รวมเฉลี่ย | 4.78 | 0.42 | มากที่สุด |
| **รวมเฉลี่ยทุกด้าน** | **4.83** | **0.38** | **มากที่สุด** |

จากตารางที่ 3 พบว่าหลังการใช้วิธีสอนแบบ SQ4R ร่วมกับการสอนอ่านแบบ DR-TA นักเรียนมีค่าเฉลี่ยของระดับความพึงพอใจภาพรวมอยู่ในระดับมากที่สุด ($μ$= 4.83, $σ$.= 0.38) เมื่อพิจารณารายด้านพบว่า ด้านที่นักเรียนมีความพึงพอใจมากที่สุดคือ ด้านครูผู้สอน ($\overbar{μ}$= 4.90, $σ$ = 0.30) รองลงมาคือด้านการจัดกิจกรรมการเรียนรู้ ($μ$= 4.87, $σ$ = 0.34) และด้านบรรยากาศการเรียน ($\overbar{μ}$= 4.78, $σ$ =0.42) ตามลำดับ ส่วนด้านที่นักเรียนมีความพึงพอใจน้อยที่สุดคือด้านผู้เรียน ($μ$= 4.76, $σ$ = 0.43)

**อภิปรายผลการวิจัย**

การวิจัยการพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3 สามารถอภิปรายผลได้ดังนี้

1. ผลการเปรียบเทียบความสามารถการอ่านจับใจความของนักเรียนชั้นประถมศึกษาปีที่ 3 หลังการสอนแบบ SQ4R ร่วมกับการสอนอ่านแบบ DR-TA กับเกณฑ์ร้อยละ 70 พบว่านักเรียนมีความสามารถในการอ่านจับใจความหลังเรียนสูงกว่าเกณฑ์ร้อยละ 70 อย่างมีนัยสำคัญทางสถิติที่ระดับ 0.05 เป็นไปตามสมมติฐานที่ตั้งไว้ ทั้งนี้ อาจเป็นเพราะการสอนแบบ SQ4R ร่วมกับการสอนอ่านแบบ DR-TA เป็นการสอนอ่านอย่างเป็นระบบและมีขั้นตอนอย่างชัดเจนตั้งแต่ขั้นนำเข้าสู่บทเรียนโดยการเร้าให้นักเรียนสนใจในเรื่องที่จะได้อ่านด้วยการให้ดูรูปภาพและใช้รูปภาพเหล่านั้นในการฝึกคาดคะเนเหตุการณ์ถึงเรื่องที่กำลังจะได้อ่านในขั้นคาดเดา ต่อมาขั้นสำรวจนักเรียนจะได้อ่านอย่างคร่าว ๆ เพื่อหาจุดสำคัญของเรื่อง โดยมีครูคอยให้ความช่วยเหลือเมื่อนักเรียนอ่านไม่ออกหรือไม่เข้าใจความหมายของคำ และครูจะต้องกำกับไม่ให้นักเรียนใช้เวลาในขั้นตอนนี้มากจนเกินไป ขั้นตั้งคำถามนักเรียนจะได้ฝึกตั้งคำถามเชิงเหตุผลเกี่ยวกับเรื่องที่ได้อ่านว่า ใคร ทำอะไร ที่ไหน เมื่อไหร่ อย่างไร แล้วอ่านอย่างละเอียดเพื่อหาคำตอบเชิงเหตุผลในขั้นการอ่านพร้อมทั้งจับใจความของเรื่องไปด้วย ขั้นบอกคำตอบอีกครั้งเป็นขั้นตอนที่นักเรียนจะได้ค้นหาคำตอบและบันทึกเรื่องราวที่สำคัญของเรื่องเพื่อนำมาใช้ในการเขียนสรุปใจความในขั้นต่อไป ขั้นสรุปใจความนักเรียนจะได้ฝึกเขียนจับใจความเรียงตามลำดับเหตุการณ์โดยใช้ภาษาของตนเอง ขั้นฝึกทักษะนักเรียนจะได้แลกเปลี่ยนแสดงความคิดเห็น สรุปความรู้และข้อคิดที่ได้จากอ่านร่วมกัน ท้ายคาบมีแบบฝึกหัดให้นักเรียนทำเพื่อทดสอบว่านักเรียนนั้นสามารถจับใจความได้หรือไม่ เข้าใจเรื่องราวได้มากน้อยเพียงใดและนำข้อคิดที่ได้จากอ่านไปใช้ในชีวิตประจำวันได้อย่างไร หากนักเรียนคนใดทำใบงานไม่ได้หรือทำได้น้อยผู้วิจัยได้สอนซ่อมเสริมให้ภายหลังเพื่อเสริมทักษะให้นักเรียนสามารถจับใจความได้ดียิ่งขึ้นในการเรียนคาบต่อไป การสอนอ่านอย่างเป็นระบบและมีขั้นตอนอย่างชัดเจนนั้นส่งผลให้นักเรียนสามารถอ่านจับใจความได้ดียิ่งขึ้น สอดคล้องกับกันนิ่ง (Gunning. 1996) ที่กล่าวว่าวิธีสอนแบบ SQ4R เป็นวิธีการสอนเพื่อส่งเสริมความเข้าใจในการอ่าน การตีความ ขยายความ สรุป และจับใจความสำคัญจากการอ่านด้วยตนเอง และสอดคล้องกับที่สตาฟเฟอร์ (Russell G. Stauffer,1969.p.78) ได้มีแนวความคิดว่าการอ่านแบบ DA-TA คือกระบวนการคิดที่ต้องใช้ประสบการณ์เดิมของผู้อ่านเข้ามา เชื่อมโยงกับความคิดของผู้อ่านคาดเดาเนื้อหา จากนั้นจึงอ่านเพื่อหาข้อมูลและตรวจสอบการคาดเดากระบวนการ เชื่อมโยงระหว่างความคิดของผู้อ่านกับความคิดของผู้เขียนนี้จะสิ้นสุดลงด้วยการสรุปว่าผู้อ่านคาดเดาถูกหรือไม่ ทำให้เกิดแนวความคิดที่แตกต่างกันจากการเชื่อมโยงความคิดจากบทอ่านกับประสบการณ์เดิม เมื่อนำการสอนแบบ SQ4R มาใช้ร่วมกับการสอนอ่านแบบ DR-TA ทำให้นักเรียนสามารถอ่านจับใจความได้ดียิ่งขึ้น

นอกจากนี้ผู้วิจัยได้เลือกบทอ่านจากสื่อหลายประเภท ได้แก่ นิทาน บทร้อยกรอง เรื่องเกี่ยวกับท้องถิ่นและข่าว ที่นักเรียนไม่เคยอ่านมาก่อน ไม่ได้อยู่ในบทเรียน ซึ่งสอดคล้องกับหลักสูตรแกนกลางและมีเนื้อหาที่เหมาะสมกับวัยทำให้นักเรียนเกิดความสนใจ มีความกระตือรือร้น (บันลือ พฤกษะวัน, 2545: 96-97) กล่าวว่าจากความสนใจและความต้องการของเด็กวัยนี้หนังสือที่ควรให้อ่านนั้นเป็นหนังสือนิทานสุภาษิต เรื่องราวที่เกี่ยวกับประวัติความเป็นมาของบุคคลสำคัญ เรื่องราวที่ชวนคิด และ (ไพพรรณ อินทนิล, 2546: 59) ที่กล่าวว่า เด็กวัยนี้มีความสนใจในการอ่านอย่างแท้จริง สนใจนิทานและเรื่องเกี่ยวกับชีวิตจริงมากขึ้น เรื่องสารคดีที่ให้ความรู้ด้านต่าง ๆ ต้องการแบบอย่างในการแก้ปัญหาต่าง ๆ ซึ่งได้จากนิทาน เรื่องสั้น เรื่องการผจญภัยต่าง ๆ สนใจในการอ่านหนังสือหลายรสหลายประเภท ต้องการหนังสือที่ช่วยให้คิดในการริเริ่มสร้างสรรค์ การที่นักเรียนได้ฝึกอ่านจากบทอ่านที่เหมาะสมกับวัยและความสนใจนั้นส่งผลให้นักเรียนสามารถทำแบบทดสอบวัดความสามารถในการอ่านจับใจความได้ดีขึ้น

 อีกทั้งยังสอดคล้องกับผลการวิจัยของ พิบูลย์ ตัญญบุตร (2557)ได้ศึกษาการพัฒนาผลสัมฤทธิ์การอ่านจับใจความของนักเรียนชั้นประถมศึกษาปีที่ 5 ด้วยวิธีการจัดการเรียนรู้แบบ SQ4R ร่วมกับข้อมูลท้องถิ่นจังหวัดสุพรรณบุรี ผลการวิจัยพบว่าผลสัมฤทธิ์ทางการเรียนของนักเรียนที่เรียนเรื่องการพัฒนาการอ่านจับใจความสำหรับนักเรียนชั้นประถมศึกษาปีที่ 5 ด้วยวิธีการจัดการเรียนรู้แบบ SQ4R ร่วมกับข้อมูลท้องถิ่นจังหวัดสุพรรณบุรี หลังเรียนสูงกว่าก่อนเรียน และเอกลักษณ์ เทพวิจิตร (2558) ได้ศึกษาการพัฒนาผลสัมฤทธิ์การอ่านจับใจความของนักเรียนชั้นประถมศึกษาปี ที่ 6 ด้วย วิธีการสอนอ่านแบบ DR-TA (Directed Reading-Thinking Activity) ผลการวิจัยพบว่าผลสัมฤทธิ์การอ่านจับใจความของนักเรียนชั้นประถมศึกษาปีที่ 6 ที่ได้รับการสอนด้วยวิธีการสอนอ่านแบบ DR-TA หลังเรียนสูงกว่าก่อนเรียน ผลการวิจัยดังกล่าวแสดงให้เห็นว่า การพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3 ช่วยให้นักเรียนมีความสามารถในการอ่านจับใจความสูงขึ้น มีลำดับขั้นตอนที่ช่วยให้นักเรียนอ่านอย่างเป็นระบบ สามารถช่วยให้นักเรียนมีความรู้ความเข้าใจในเรื่องที่อ่านได้ดีขึ้น จดจำได้ดีขึ้นสามารถทบทวนเรื่องที่อ่านได้อย่างมีประสิทธิภาพ

 2. ผลการศึกษาความพึงพอใจของนักเรียนชั้นประถมศึกษาปีที่ 3 ที่มีต่อการสอนอ่านจับใจความโดยใช้วิธีการสอนแบบ SQ4R ร่วมกับการสอนอ่านแบบ DR-TA พบว่าหลังการจัดการเรียนรู้ดังกล่าว มีค่าเฉลี่ยของระดับความพึงพอใจในภาพรวมอยู่ในระดับมากที่สุด เมื่อพิจารณารายด้านพบว่า ด้านที่นักเรียนมีความพึงพอใจมากที่สุดคือ ด้านครูผู้สอนสาเหตุที่ด้านครูผู้สอนได้คะแนนเฉลี่ยมากที่สุดเนื่องจากครูดูแลเอาใจใส่ ให้ความช่วยเหลือเมื่อนักเรียนเกิดความไม่เข้าใจ ครูคอยกระตุ้นด้วยคำถามง่าย ๆ ช่วยชี้แนะและให้กำลังใจเมื่อนักเรียนตอบถูก จากการสอนแบบ SQ4R ร่วมกับการสอนอ่านแบบ DR-TA นั้นมีการจัดกิจกรรมอย่างเป็นขั้นตอนเมื่อนักเรียนทำได้ถูกต้องจึงส่งผลให้นักเรียนเกิดความรู้สึกภาคภูมิใจเมื่อทำใบงานได้สำเร็จ ในขั้นฝึกทักษะครูได้จัดกิจกรรมส่งเสริมให้นักเรียนได้แสดงความคิดเห็นแลกเปลี่ยนและนำเสนอผลงานของตนเองให้เพื่อนในห้องเรียนฟังรวมทั้งให้เพื่อนช่วยตรวจสอบ เมื่อนักเรียนทำได้ถูกต้องจะได้รับการปรบมือชื่นชมจากเพื่อนส่งผลให้นักเรียนเกิดความภาคภูมิใจ ซึ่งสอดคล้องกับสุรางค์ โค้วตระกูล (2548: 161-162) ที่ว่านักเรียนเกิดแรงผลักดันที่เกิดจากแรงจูงใจและความภาคภูมิใจ มีความกระตือรือร้นและกล้าแสดงออก กิจกรรมในใบงานช่วยส่งเสริมการเรียนรู้ให้กับนักเรียนเปิดโอกาสให้นักเรียนได้แสดงความคิดเห็นและซักถาม นักเรียนนำความรู้เรื่องการอ่านจับใจความไปใช้กับวิชาอื่น ๆ ได้ ส่งผลให้นักเรียนตอบแบบสอบถามความพึงพอใจต่อการพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA มีระดับความพึงพอใจภาพรวมอยู่ในระดับมากที่สุด จึงสรุปได้ว่าการพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA นั้นเปิดโอกาสให้นักเรียนเกิดความภาคภูมิใจในตนเองทำให้รู้จักคุณค่าในตนเองและนำมาซึ่งความพึงพอใจต่อวิธีการจัดการเรียนรู้ดังกล่าว สอดคล้องกับงานวิจัยของเอกลักษณ์ เทพวิจิตร (2558) ได้ศึกษาความพึงพอใจของนักเรียนต่อการเรียนด้วยวิธีการสอนอ่านแบบ DR-TA อยู่ในระดับเห็นด้วยมากและงานวิจัยของกานต์ธิดา แก้วกาม (2556) ได้ศึกษาความพึงพอใจของนักเรียนที่มีต่อการจัดการเรียนรู้โดยวิธีการสอนแบบ SQ4R อยู่ในระดับมากทุกด้าน เป็นเพราะนักเรียนตื่นเต้นที่ได้รับความรู้และเทคนิคใหม่ ๆ ในการอ่านที่ได้รับเนื้อหาของบทอ่านที่นำมาอ่านเป็นเนื้อหานั้นน่าสนใจไม่ยากจนเกินไป มีภาพประกอบเหมาะสมกับวัยจึงมีแรงจูงใจให้นักเรียนติดตามอ่านและนำมาซึ่งความพึงพอใจต่อวิธีการจัดการเรียนรู้ดังกล่าว

**ข้อเสนอแนะ**

 จากผลการวิจัยเรื่อง การพัฒนาความสามารถการอ่านจับใจความวิชาภาษาไทยโดยใช้การสอนแบบ SQ4R ร่วมกับการสอนอ่านแบบ DR-TA สำหรับนักเรียนชั้นประถมศึกษาปีที่ 3 มีข้อเสนอแนะดังนี้

1. ข้อเสนอแนะในการนำผลการวิจัยไปใช้

 1.1 ครูผู้สอนมีบทบาทสำคัญในการดูแลนักเรียนในทุกกิจกรรมเนื่องจากใช้การสอนแบบ SQ4R ร่วมกับการสอนอ่านแบบ DR-TA มีหลายขั้นตอน นักเรียนไม่คุ้นชินกับวิธีการจึงใช้เวลานานในการทำกิจกรรม ดังนั้นครูจึงควรคอยกำกับและใช้คำถามช่วยให้นักเรียนทำกิจกรรมได้ทันเวลามากขึ้น เวลาที่ใช้ในการพัฒนาจำนวน 16 ชั่วโมงไม่พอเพียงที่จะทำให้นักเรียนทุกคนเกิดทักษะ ควรเพิ่มเวลาในการสอนและนักเรียนควรได้รับการพัฒนาอย่างต่อเนื่อง

 1.2 นักเรียนชั้นประถมศึกษาปีที่ 3 ยังไม่สามารถอ่านและเข้าใจความหมายของคำทุกคำ ครูผู้สอนจึงต้องช่วยอ่านคำยากให้นักเรียนฟังและอธิบายความหมายของคำ รวมทั้งคอยสังเกตว่านักเรียนต้องการความช่วยเหลือหรือไม่

 2. ข้อเสนอแนะในการวิจัยครั้งต่อไป

 2.1 ควรนำการสอนแบบ SQ4R ร่วมกับการสอนอ่านแบบ DR-TA เพื่อพัฒนาการอ่านจับใจความมาใช้ช่วยให้นักเรียนมีความสามารถในการอ่านจับใจความมากขึ้น จึงควรนำไปใช้ร่วมกับการจัดการเรียนรู้ในวิชาอื่น ๆ เพื่อให้นักเรียนมีความเข้าใจเนื้อหาของบทเรียนได้ดีขึ้น

 2.2 ควรนำการสอนแบบ SQ4R ร่วมกับการสอนอ่านแบบ DR-TA เพื่อพัฒนาการอ่านจับใจความไปใช้ร่วมกับรูปแบบการสอนอื่น ๆ

 2.3 ควรเลือกให้เหมาะสมกับวัยและความสนใจของนักเรียน จากผลคะแนนแยกตามประเภทบทอ่านผู้วิจัยพบว่าบทอ่านประเภทเรื่องเกี่ยวกับท้องถิ่นได้คะแนนมากที่สุด เป็นเพราะนักเรียนมีความรู้เดิมเกี่ยวกับเรื่องที่อ่านทำให้สามารถเชื่อมโยงความรู้เดิมกับเรื่องที่อ่านได้ เข้าใจเนื้อเรื่องได้เป็นอย่างดี จึงทำให้สามารถจับใจความของเรื่องที่อ่านได้มากกว่าบทอ่านประเภทอื่น บทอ่านประเภทบทร้อยกรองนักเรียนทำแบบทดสอบได้ผลคะแนนน้อยที่สุด จากที่ผู้วิจัยได้สังเกตพฤติกรรมระหว่างเรียนนักเรียนอ่านออกแต่แปลความไม่ได้ มักจะขอความช่วยเหลือจากครูให้ช่วยอธิบายเป็นร้อยแก้วให้ฟังก่อนจึงจะสามารถจับใจความได้ เมื่อต้องทำแบบทดสอบที่ต้องอ่านด้วยตนเองทำให้สามารถจับใจความได้น้อยกว่าบททอ่านประเภทอื่น

**เอกสารอ้างอิง**

ดารา หวานสนิท. (2549). *การเปรียบเทียบผลสัมฤทธิ์ในการอ่านเพื่อความเข้าใจในวิชาภาษาอังกฤษของนักเรียนชั้นมัธยมศึกษาปีที่ 2 ที่ได้รับการสอนอ่านด้วยวิธีสอนแบบ DR-TA และวิธีการตั้งคำถามแบบ Ex-QAR กับวิธีสอนแบบปกติ.* วิทยานิพนธ์ครุศาสตรมหาบัณฑิต มหาวิทยาลัยราชภัฏพระนครศรีอยุธยา.

กระทรวงศึกษาธิการ. (2546). *พระราชบัญญัติการศึกษาแห่งชาติ พุทธศักราช 2542 แก้ไขเพิ่มเติม (ฉบับที่ 2) พุทธศักราช 2545.* กรุงเทพ : คุรุสภาลาดพร้าว.

พนิตนาฎ ชูฤกษ์. (2551). *อ่านเร็วให้เป็น จับประเด็นให้อยู่หมัด.* กรุงเทพฯ: สำนักพิมพ์เฟริสท์ออฟเซท.

ภรณ์ ภูวัด. (2553). *การพัฒนาแบบฝึกทักษะการอ่านอย่างมีวิจารณญาณ สำหรับนักเรียนชั้นมัธยมศึกษาปี ที่ 3 โรงเรียนมัธยมนาคนาวาอุปถัมภ์ เขตสวนหลวง กรุงเทพมหานคร.* ปริญญาการศึกษามหาบัณฑิต มหาวิทยาลัยศรีนครินทรวิโรฒ.

สำนักวิชาการและมาตรฐานการศึกษา. (2551). *แนวทางการบริหารจัดการหลักสูตรตามหลักสูตร แกนกลางการศึกษาขั้นพื้นฐาน พุทธศักราช 2551.* กรุงเทพฯ: ชุมนุมสหกรณ์การเกษตรแห่งประเทศไทย.

กรมวิชาการ. กระทรวงศึกษาธิการ. (2551). *หลักสูตรแกนกลางการศึกษาขั้นพื้นฐาน พุทธศักราช 2551.* กรุงเทพฯ : ชุมนุมสหกรณ์การเกษตรแห่งประเทศไทย.

ถนอมวงศ์ ล้ายอดมรรคผล. (2541). *การพัฒนาสมรรถภาพในการอ่าน.* เอกสารการสอน ชุดวิชาการใช้ภาษาไทย เล่มที่ 2 หน่วยที่ 9. (พิมพ์ครั้งที่ 14). นนทบุรี : สาขาวิชาศึกษาศาสตร์มหาวิทยาลัยสุโขทัยธรรมาธิราช.

แววมยุรา เหมือนนิล. (2541). *การอ่านจับใจความ.* กรุงเทพฯ : ชมรมเด็ก.

ศิริวรรณ เสนา. (2541). *การศึกษาคุณลักษณะของเนื้อความสำหรับฝึกคัดลายมือที่ส่งผลต่อพัฒนาการด้านลายมือและความเข้าใจในการอ่านของนักเรียนชั้นประถมศึกษาปีที่ 4.* ปริญญานิพนธ์การศึกษาศาสตรมหาบัณฑิต มหาวิทยาลัยศรีนครินทรวิโรฒ.

สุคนธ์ สินธพานนท์ และคณะ. (2554). *พัฒนาทักษะการคิด...พิชิตการสอน.* (พิมพ์ครั้งที่ 4). กรุงเทพฯ : โรงพิมพ์เลี่ยงเชียง.

กอบกุล สกุลแก้ว. (2553). *การศึกษาความสามารถอ่านจับใจความวิชาภาษาไทยของนักเรียนชั้นประถมศึกษาปี ที่ 2 ที่มีความบกพร่องทางการได้ยินระดับหูตึง จากการสอนอ่านแบบDR-TA (Directed Reading-Thinking Activity).* ปริญญานิพนธ์การศึกษาศาสตรมหาบัณฑิต มหาวิทยาลัยศรีนครรินทราวิโรฒประสานมิตร.

จารุวรรณ คำบุญเรือง. (2555). *การพัฒนาแผนการจัดกระบวนการเรียนรู้เพื่อพัฒนาทักษะ การอ่านจับใจความสำคัญ ของนักเรียนชั้นประถมศึกษาปีที่ 4 ด้วยการสอนอ่านแบบ DR-TA (Directed Reading-Thinking Activity).* วิทยานิพนธ์ปริญญาครุศาสตรมหาบัณฑิต สาขาวิชาหลักสูตรและการเรียนการสอน มหาวิทยาลัยราชภัฏ มหาสารคาม.

พิบูลย์ ตัญญบุตร. (2557). *การพัฒนาผลสัมฤทธิ์การอ่านจับใจความของนักเรียนชั้นประถมศึกษาปีที่ 5
ด้วยวิธีการจัดการเรียนรู้แบบ SQ4R ร่วมกับข้อมูลท้องถิ่นจังหวัดสุพรรณบุรี.* วิทยานิพนธ์ศึกษาศาสตรมหาบัณฑิต มหาวิทยาลัยศิลปากร.

บันลือ พฤกษะวัน. (2545). *แนวพัฒนาการอ่านเร็ว คิดเป็น.* กรุงเทพฯ : ไทยวัฒนาพานิช.

ไพพรรณ อินทนิล. (2546). *การส่งเสริมการอ่าน.* กรุงเทพฯ: ศูนย์หนังสือจุฬาลงกรณ์มหาวิทยาลัย.

เอกลักษณ์ เทพวิจิตร. (2558). *การพัฒนาผลสัมฤทธิ์การอ่านจับใจความของนักเรียนชั้นประถมศึกษาปีที่ 6 ด้วยวิธีการสอนอ่านแบบ DR-TA (Directed Reading - Thinking Activity).* วิทยานิพนธ์ปริญญาศึกษาศาสตรมหาบัณฑิต สาขาหลักสูตรและการสอน คณะศึกษาศาสตร์ มหาวิทยาลัยศิลปากร.

สุรางค์ โค้วตระกูล. (2548). *จิตวิทยาการศึกษา.* กรุงเทพฯ : สำนักพิมพ์แห่งจุฬาลงกรณ์มหาวิทยาลัย.

กานต์ธิดา แก้วกาม. (2557). *การเปรียบเทียบผลสัมฤทธิ์การอ่านจับใจความของนักเรียนชั้นมัธยมศึกษาปีที่ 1 ที่จัดการเรียนรู้โดยวิธีสอนแบบ SQ4R กับ วิธีสอนแบบปกติ.* ปริญญาศึกษาศาสตรมหาบัณฑิต. กรุงเทพมหานคร: มหาวิทยาลัยศิลปากร.

Gunning, Thomas G. (1996). *Creating Reading Instruction for all Children.* Boston: Allyn and Bacon.

Stauffer, R. G. (1969). *Directing reading maturity as a cognition process.* New York: Harper & Row.

1. วันที่รับบทความ: 12 มกราคม 2564; วันแก้ไขบทความ 29 มกราคม 2564; วันตอบรับบทความ: 31 มกราคม 2564

 Received: January 12, 2021; Revised: January 29, 2021; Accepted: January 31, 2021 [↑](#footnote-ref-1)